钦定古今图书集成/明伦汇编/人事典/第039卷 > 《释名》 > 《三十七》明·汤显祖
## 钦定古今图书集成/明伦汇编/人事典/第039卷 > 《释名》 > 《三十七》明·汤显祖

“我辰建辛酉，肃皇岁庚戌。”初生手有文，清羸故多疾。
自脱尊慈腹，展转太母膝。剪角书上口，过目了可帙。
家君有明教，太父能阴骘。童子诸生中，俊气万人一。
弱冠精华开，王路风云出。留名佳丽城，希心游侠窟。
历落在世事，慷慨趋王术。神州虽大局，数著亦可毕。
了此足高谢，别有烟霞质。何悟星岁迟，去此春华疾，
陪畿非要津，奉常稍中秩。几时六百石，吾生三十七。
壮心若流水，幽意似秋日。兴至期上书，媒劳中阁笔。
常恐古人先，乃与今人匹

《汉书朱云传》：“云少时通轻侠，借客报仇。年四十迺变
节，从博士白子友受《易》，又事前将军萧望之受《论语》，
皆能传其业。好倜傥大节，当世以是高之。”

《后汉书左雄传》：“阳嘉元年，太学新成，雄上言，郡国孝
廉，古之贡士，出则宰民，宣协风教，若其面墙，则无所
施用。孔子曰：‘四十不惑，《礼》称强仕’。请自今孝廉年不
满四十，不得察举。”

《晋书王猛传》：“苻坚僭位，以猛为中书侍郎，迁尚书左
丞、咸阳内史、京兆尹。未几，除吏部尚书、太子詹事。又
迁尚书左仆射、辅国将军、司隶校尉，加骑都尉，居中
宿卫。时猛年三十六，岁中五迁，权倾内外。”

《太平清话》：右军年三十三，书《兰亭》，三十七书《黄庭》。
《诚斋杂记》：王逸少三十七，书《黄庭经》讫，空中有语：“卿
书感我，而况人乎？吾是天台丈人。”

《宋书谢晦传》：“晦为荆州，甚有自矜之色。将之镇，诣从
叔光禄大夫澹别。澹问晦年，晦答曰：‘三十三’。澹笑曰：
‘昔荀中郎年二十七为北府都督，卿比之已为老矣’。
晦有愧色。”

《南齐书刘善明传》：“善明少而静处读书，刺史杜骥闻
名候之，辞不相见。年四十，刺史刘道隆辟为治中从
事，父怀民谓善明曰：‘我已知汝立身，复欲见汝立官
也。善明应辟，仍举秀才’。”

《唐书崔仁师传》：仁师子湜，执政时，年三十八，尝暮出
端门，缓辔讽诗。张说见之，叹曰：“文与位固可致，其年
不可及也。”

《孟浩然传》：“浩然隐鹿门山，年四十游京师，尝于太学
赋诗，一座嗟伏，无敢抗。张九龄、王维雅称道之。”
《温大雅传》：“大雅四世孙佶，佶子造隐王屋山，张建封
妻以兄子。时李希烈攻陷城邑，天下兵镇阴相撼逐，
主帅自立。德宗患之，以刘济方纳忠于朝，密诏建封
择纵横士往说济。建封强署造节度参谋，使幽州。造
与济”语未讫，济俯伏流涕曰：“僻陋，不知天子神圣，大
臣尽忠，愿率先诸侯效死节。”造还，建封以闻，诏驰驿
入奏。天子爱其才，问造年，对曰：“臣犬马之齿三十有
二。”帝奇之。

《路岩传》：岩入翰林为学士，以兵部侍郎同中书门下
平章事，年三十六，居位八岁，进至尚书左仆射。
《东坡志林》：“李邦直言：‘周瑜二十四经略中原，今吾四
十，但多睡善饭，贤愚相远如此’。”安上言：“吾子似快活。
未知孰贤与否。”

《却扫编》：吴少宰敏，宣和末年召为给事中，内禅之夕
骤拜门下侍郎，未几迁知枢密院。明年遂拜少宰，时
年三十八。数月之间，周历三省枢密院，顷所未有也。
《鸡肋编》：范觉民作相，方三十二岁，肥白如冠玉。旦起
与裹头带巾，必皆揽镜，时谓“三照相公。”

《元史陈思谦传》：“思谦少孤，警敏好学，凡名物度数，纲
纪本末，考订详究，尤深于邵子《皇极经世书》。文宗天
历初政收揽贤能，丞相高昌王亦都护举思谦，时年
四十矣，召见兴圣宫。明年二月，授典宝监经历。”
《明外史罗𤣱传》：“𤣱博学好古文，务为奇奥。年四十，尚
困诸生，输粟入国学。时丘濬为祭酒，议南人不得留
北监”，𤣱固请至再三，受扑犹不已。濬詈之曰：“若识几
字，崛彊乃尔？”𤣱仰对曰：“惟中秘书未读耳。”濬乃姑留
之，识其名堂柱。他日试以文，大惊异，命作《长安赋》，益
嗟美，自是更为知己。

《懒真子》：六一先生作事，皆寓深意。公生于景德之四
年，至庆历五年，坐言者论张氏事，责知滁州，时方年
三十九矣。未及强仕之年，已有“醉翁”之号，其意深矣。

《礼记》：